Hej PostDK,

Jeg har i dag omkring klokken 18 haft en chat med en af jeres medarbejdere.

Jeg har henvendt mig på baggrund af en pakke, der er lagt i Postbutik i stedet for Pakkeboks, som jeg ellers havde bestilt levering til. Jeg bad om at få pakken flyttet tilbage til Pakkeboksen, når der var plads, da jeg af erfaring ved, at det kan lade sig gøre, men det ville XXX (navnet er sendt pr. mail med en klage til PostDK) ikke hjælpe mig med.  Jeg bliver irriteret på chatten, netop fordi, at jeg aldrig har haft ringet/skrevet til PostDK så meget som nu, efter jeg begyndte at benytte jeres Pakkebokse. Jeg har nemlig ofte problemer med Pakkeboksen. Jeg har bl.a. gentagende gange betalt 40 kroner for at få genudleveret pakker, der oprindeligt skulle have været lagt i Pakkeboks, men som i stedet er lagt i Postbutikken. 

Når jeg så betaler de 40 kroner og venter til næste dag for at få den leveret, så får jeg sms/email om at pakken er klar til afhentning i Pakkeboks. Dvs. den bliver ikke genudbragt, men i stedet lagt i Pakkeboks, dvs. så kan man GODT lægge den i Pakkeboks. Det skal så siges, at jeg selvfølgelig har fået pengene retur i alle de tilfælde, hvor man blot har lagt pakken i Pakkeboks og ej har udbragt den. Men det er mere for at forklare jer, at det jo tydeligvis godt kan lade sig gøre, at flytte pakker tilbage til Pakkeboksen. I hvert fald med den her Pakkeboks 626 på Englandsvej, som jeg altid benytter.

XXX skriver blot, og jeg citerer ordret: ”Desværre”, når jeg forklarer problemet. Ingen kundeservice at hente der.

Jeg beder XXX om at give mig kontakt info på hans ansvarlige, da jeg gerne vil føre sagen videre – det er nogle gange nemmere at få konkrete svar, når man snakker med en ansvarlig for en specifik afdeling. Det får jeg ikke lov til. Jeg prøver så at forklare problematikken, som jeg har skrevet tidligere i denne mail, og spørger om han kan se dilemmaet. Han svarer ”Det kan jeg ikke svare på”. Han skriver derefter, at jeg kan klage til skrivpost@post.dk. Jeg svarer, at det har jeg gjort op til flere gange, men at det ikke har hjulpet. Jeg spørger hvad mit næste skridt skal være, da jeg ikke føler jeg har fået løst problemerne ved at skrive til skrivpost@post.dk. Han skriver næsvis, at vi er færdige med sagen, og så afslutter han chatten uden videre. Ikke noget med et farvel eller en fair afslutning på sagen, han afslutter bare.

Jeg kan fortælle jer, jeg er RASENDE! Man behandler simpelthen ikke kunderne på den måde. Jeg har arbejdet med kundeservice i nu 9 år, og det der, det er simpelthen fuldstændig mangel på respekt.

Jeg ringer straks op til jeres kundeservice og får en anden medarbejder i røret. Han fortæller mig, at selvfølgelig kan man da få flyttet pakken, og at jeg skal ringe i morgen inden klokken 18,  så vil de kunne hjælpe mig med det. Kunne XXX ikke bare have sagt det fra starten af?

Øv,  hvor er jeg ærgerlig over, at I har folk ansatte, der ikke forstår sig på at være serviceminded. Det skal skinne igennem både på skrift og tale, at man er en løsningsorienteret person, og når der er noget man ikke kan imødekomme kunden med, så finder man altid en anden indfaldsvinkel, så man ikke virker som en afvisende og affejende person.

Det giver bare virkelig dårlige oplevelser for kunderne.